Colm imirce

Cineál colm fadeireaballach a bhí sa cholm imirce agus é tar éis dul in éag. Bhíodh sé an-choitianta in oirthear Mheiriceá Thuaidh agus na milliúin éan ag teacht le chéile in ealtaí móra millteanacha. Ba ghnách don cholm seo a chuid neadacha a thógáil thuas sna crainn, agus dá réir sin ba iad na coillte a rinne gnó na gnáthóige dó. Mar is léir ón ainm, dhéanadh an colm seo imirce: thagadh na héanacha ó Arkansas, Tennessee, agus Carolina Thuaidh go Florida, Cósta Mhurascaill Mheicsiceo, agus Texas, ach d'fheictí éanacha den chineál seo ag caitheamh an gheimhridh chomh fada ó thuaidh agus i gConnecticut.

Bhíodh bundúchasaigh Mheiriceá ag seilg an choilm seo le fada an lá sular tháinig na hEorpaigh go Meiricea, ós bia maith a bhí ann, ach ba iad an dara dream a thosaigh ag marú na n-éan seo chomh tiubh is go ndeachaigh siad in éag. Bhí na sealgairí bundúchasacha ag seachaint na n-éan fásta, ó bhí siad buartha go dtráfadh foinse seo an scamhaird dá dtréigfí na neadacha. Ní raibh na coilínigh ón Eoraip chomh scrupallach sin. Chomh líonmhar is a bhí na coilm seo, áfach, is ar éigean a rithfeadh le haon duine i dtús na naoú haoise déag go bhféadfaidís dul in éag ar aon nós.

Maraíodh an t-éan deireanach sa timpeallacht nádúrtha thart faoin mbliain 1894, agus fuair an ceann deireanach ar fad bás i zú Cincinnati i 1914.

Féach freisin

Falcóg mhór

 Tagairtí 

Catagóir:Éin